ข่าวจากผู้หวังดี
เพื่อนกระซิบมาว่า หุ้นนี้จะมีข่าวดี ซื้อเก็บไว้ก่อน ขึ้นแน่ อย่าบอกใครนะ!
30 เม.ย. 2556

โดย...เสาวนีย์ สุวรรณรงค์
เพื่อนกระซิบมาว่า หุ้นนี้จะมีข่าวดี ซื้อเก็บไว้ก่อน ขึ้นแน่ อย่าบอกใครนะ! หรือที่เคยคุยกับสื่อบางรายว่า ทำไมถึงเสนอข่าวดีที่เหมือนเป็นข่าววงในมาจากแหล่งข่าวที่ไม่ยอมเปิดเผยตัว ทั้งที่ยังไม่มีความแน่นอนว่าจะเกิดขึ้นได้จริง เขาตอบว่า เป็นความหวังดีที่อยากเห็นผู้ลงทุนรายย่อยได้ข้อมูลเท่าๆ กับผู้ที่อยู่วงใน แล้วจะได้ไม่เสียเปรียบ ...มีคนหวังดีกับเรามากมาย แต่เราไม่จำเป็นต้องตอบสนองเขาด้วยการเชื่อไปเสียทุกครั้ง ยิ่งถ้าเราไม่รู้ว่าหุ้นตัวนั้นมีพื้นฐานอย่างไร ข่าวดีที่ว่ามีความเป็นไปได้แค่ไหนและเมื่อไหร่ เรายิ่งไม่ควรเอาเงินของเราเข้าไปวัดดวง
หลายครั้งที่ได้คุยกับผู้ลงทุนสาวกหุ้นข่าวดี ซึ่งมักเป็นหุ้นขนาดกลางและเล็ก ส่วนใหญ่รู้กันทั้งนั้นว่า มีคนซื้อเก็บไว้ก่อนแล้วจึงมาบอกข่าวกับเรา แต่เราก็ยังสนับสนุนด้วยการเข้าไปซื้อให้ราคาหุ้นนั้นขยับขึ้นไป แล้วบอกต่อคนอื่นเพื่อให้คนมาทีหลังซื้อตาม ให้ราคาขยับสูงอีก จากนั้นก็เฝ้าไว้ว่าจะมีแรงขายทำกำไรออกมาเมื่อไหร่ พอถึงเวลาไซเรนดังว่าเขาทิ้งหุ้นกัน เลือดในกายจะสูบฉีดอย่างแรง ลุ้นว่าจะขายทันก่อนขาดทุนไหม แต่ที่แน่ๆ คนบอกข่าวได้กำไรไปเรียบร้อยแล้ว
มาลองดูความผันผวนของราคาหุ้นในช่วงไตรมาสแรกปีนี้ว่า หุ้นขนาดไหนทำใจเราหวั่นไหวมากกว่ากัน ย้ำว่าต้องดูทุกตัวเลขนะคะ เพราะชีวิตจริงเราคงไม่โชคดีซื้อหุ้นที่มีแต่ราคาขึ้นขาเดียว
มีข้อมูลแถมค่ะว่า ในไตรมาสแรก กลุ่ม NonSET100 มีหุ้นที่ให้ผลตอบแทนเป็นบวก (ราคาขึ้น) จำนวน 44% ในขณะที่มีหุ้นที่ให้ผลตอบแทนเป็นลบ (ราคาลดลง) จำนวนถึง 56% การโยนเหรียญหัวก้อยยังได้ 50:50 เลย แต่สถิตินี้บอกว่า ถ้าเข้าลงทุนแบบสุ่มๆ มีโอกาสจะเจ็บตัวมากกว่ากำไร เราไม่ได้กีดกันการลงทุนในหุ้นขนาดกลางหรือเล็ก แต่ผู้ลงทุนต้องลงทุนบนพื้นฐานของหุ้นมากกว่าข่าวที่ผู้หวังดีบอกต่อๆ กันมาค่ะ ท่านสามารถดูข้อมูลพื้นฐานของบริษัทจดทะเบียนได้ที่ www.sec.or.th เลือก “แบบแสดงรายการข้อมูลประจำปี” ในหัวข้อ shortcut ค่ะ
“ก.ล.ต.อยากให้คนไทยลงทุนด้วยความรู้ความเข้าใจที่ถูกต้อง”